Beurtkrag gaan voort die weekArgieffoto Eskom het aangekondig dat fase 2-beurtkrag tot minstens Donderdagoggend toegepas sal word. Hoewel beurtkrag onvermydelik is, sal ons poog om nie tussen 06:00 en 09:00 beurtkrag toe te pas nie in ŉ poging om die uitwerking daarvan op spitsverkeer te verminder, het die kragvoorsiener gesê. Fase 2-beurtkrag het die hele naweek gegeld en sal vanoggend om 06:00 tot ŉ einde kom en dan weer 09:00 begin. Dit sal minstens tot Donderdag 06:00 duur. Volgens Eskom was onbeplande onderbrekings 11 831 MW teen 17:00 Sondag. “Hoewel goeie vordering gemaak is om water aan te vul vir ons pompopgaarskemas, het ons nog nie ten volle diesel aangevul vir ons oop-siklus gasturbines nie.” Eskom het gesê hy sal voortgaan om die kragnetwerk dop te hou en gereeld terugvoer gee in die verband. “Ons is spyt dat beurtkrag ŉ negatiewe impak op die land het. Kritieke instandhouding word gedoen op eenhede tydens beplande onderbrekings sowel as op eenhede tydens onbeplande onderbrekings ten einde die eenhede weer aan die gang te kry.” André de Ruyter, nuwe uitvoerende hoof van Eskom, en Jan Oberholzer, bedryfshoof, het Vrydag in Megawatt Park in Johannesburg ŉ kwartaallikse oorsig oor die kragnetwerk gegee. Die Eskom-raad het ŉ nege-punt-plan goedgekeur om die entiteit se kragopwekkingsvermoë te verbeter en ŉ stabiele kragnetwerk te verseker. Ten einde dié plan in werking te stel, sal egter beteken dat Suid-Afrika vir die volgende 18 maande steeds beurtkrag sal ervaar.